Document ID: 32017D0865

Reference:
20.5.2017
LV
Eiropas Savienības Oficiālais Vēstnesis
L 131/11
PADOMES LĒMUMS (ES) 2017/865
(2017. gada 11. maijs)
par to, lai Eiropas Savienības vārdā parakstītu Eiropas Padomes Konvenciju par vardarbības pret sievietēm un vardarbības ģimenē novēršanu un apkarošanu attiecībā uz jautājumiem, kas saistīti ar tiesu iestāžu sadarbību krimināllietās
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 82. panta 2. punktu un 83. panta 1. punktu saistībā ar tā 218. panta 5. punktu,
ņemot vērā Eiropas Komisijas priekšlikumu,
tā kā:
(1)
Savienība kopā ar dalībvalstīm novērotāja statusā piedalījās sarunās par Eiropas Padomes Konvenciju par vardarbības pret sievietēm un vardarbības ģimenē novēršanu un apkarošanu (“konvencija”), ko Eiropas Padomes Ministru komiteja pieņēma 2011. gada 7. aprīlī. Konvencija tika darīta pieejama parakstīšanai 2011. gada 11. maijā.
(2)
Saskaņā ar konvencijas 75. pantu Savienība to var parakstīt.
(3)
Ar konvenciju tiek izveidots visaptverošs un daudzpusīgs tiesiskais regulējums nolūkā aizsargāt sievietes no visu veidu vardarbības. Ar to tiecas novērst un izskaust vardarbību pret sievietēm un meitenēm un vardarbību ģimenē un saukt par to pie atbildības. Tas aptver plašu pasākumu klāstu, sākot no datu vākšanas un izpratnes veidošanas līdz juridiskiem pasākumiem nolūkā noteikt kriminālatbildību par dažādiem pret sievietēm vērstās vardarbības veidiem. Tas ietver pasākumus upuru aizsardzībai un atbalsta pakalpojumu sniegšanai un pievēršas ar dzimumu saistītas vardarbības aspektam patvēruma un migrācijas jautājumos. Ar konvenciju tiek izveidots īpašs uzraudzības mehānisms, lai nodrošinātu, ka Puses efektīvi īsteno tās noteikumus.
(4)
Konvencijas parakstīšana Savienības vārdā veicinās līdztiesības starp sievietēm un vīriešiem īstenošanu visās jomās, kas ir viens no Savienības galvenajiem mērķiem un vērtībām un kas saskaņā ar Līguma par Eiropas Savienību (LES) 2. un 3. pantu, Līguma par Eiropas Savienības darbību (LESD) 8. pantu un Eiropas Savienības Pamattiesību hartas 23. pantu ir īstenojams visās Eiropas Savienības darbībās. Vardarbība pret sievietēm ir sieviešu cilvēktiesību pārkāpums un galēja diskriminācija, kas sakņojas dzimumu nevienlīdzības izpausmēs un veicina to saglabāšanu un stiprināšanu. Apņemoties īstenot konvenciju, Savienība apstiprina apņemšanos apkarot vardarbību pret sievietēm savā teritorijā un globālā līmenī un uzlabo pašreizējās politiskās darbības un pastāvošo apjomīgo tiesisko regulējumu kriminālprocesuālo tiesību jomā, kas ir īpaši nozīmīgi attiecībā uz sievietēm un meitenēm.
(5)
Gan Savienībai, gan tās dalībvalstīm ir kompetence jomās, ko aptver konvencija.
(6)
Konvencija būtu jāparaksta Savienības vārdā attiecībā uz jautājumiem, kas ir Savienības kompetencē, tiktāl, ciktāl konvencija var ietekmēt Savienības kopīgos noteikumus vai maina to darbības jomu. Tas jo īpaši attiecas uz konkrētiem konvencijas noteikumiem saistībā ar tiesu iestāžu sadarbību krimināllietās un uz konvencijas noteikumiem saistībā ar patvērumu un neizraidīšanu. Dalībvalstis patur savu kompetenci tiktāl, ciktāl konvencija neietekmē kopīgos noteikumus vai maina to darbības jomu.
(7)
Savienībai ir arī ekskluzīva kompetence uzņemties konvencijā izklāstītās saistības attiecībā uz savām iestādēm un publisko pārvaldi.
(8)
Tā kā Savienības kompetence un dalībvalstu kompetences ir savstarpēji saistītas, Savienībai kopā ar tās dalībvalstīm būtu jākļūst par konvencijas Pusi, lai tās kopīgi varētu izpildīt konvencijā paredzētos pienākumus un saskaņotā veidā izmantot savas tiesības.
(9)
Šis lēmums uz konvencijas noteikumiem par tiesu iestāžu sadarbību krimināllietās attiecas tiktāl, ciktāl minētie noteikumi var ietekmēt kopīgos noteikumus vai maina to darbības jomu. Tas neattiecas uz konvencijas 60. pantu un 61. pantu, kas ir izskatīti atsevišķā Padomes lēmumā par parakstīšanu, kurš jāpieņem paralēli šim lēmumam.
(10)
Īrijai un Apvienotajai Karalistei ir saistošas Eiropas Parlamenta un Padomes Direktīvas 2011/36/ES (1) un 2011/93/ES (2), un tādēļ tās piedalās šā lēmuma pieņemšanā.
(11)
Saskaņā ar 1. un 2. pantu Protokolā Nr. 22 par Dānijas nostāju, kas pievienots LES un LESD, Dānija nepiedalās šā lēmuma pieņemšanā, un Dānijai šis lēmums nav saistošs un nav jāpiemēro.
(12)
Konvencija būtu jāparaksta,
IR PIEŅĒMUSI ŠO LĒMUMU.
1. pants
Ar šo atļauj Eiropas Padomes Konvencijas par vardarbības pret sievietēm un vardarbības ģimenē novēršanu un apkarošanu parakstīšanu Eiropas Savienības vārdā attiecībā uz jautājumiem, kas saistīti ar tiesu iestāžu sadarbību krimināllietās, ņemot vērā minētās konvencijas noslēgšanu (3).
2. pants
Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt konvenciju.
3. pants
Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
Briselē, 2017. gada 11. maijā
Padomes vārdā –
priekšsēdētājs
R. GALDES
(1)  Eiropas Parlamenta un Padomes Direktīva 2011/36/ES (2011. gada 5. aprīlis) par cilvēku tirdzniecības novēršanu un apkarošanu un cietušo aizsardzību un ar kuru aizstāj Padomes Pamatlēmumu 2002/629/TI (OV L 101, 15.4.2011., 1. lpp.).
(2)  Eiropas Parlamenta un Padomes Direktīva 2011/93/ES (2011. gada 13. decembris) par seksuālas vardarbības pret bērniem, bērnu seksuālas izmantošanas un bērnu pornogrāfijas apkarošanu un ar kuru aizstāj Padomes Pamatlēmumu 2004/68/TI (OV L 335, 17.12.2011., 1. lpp.).
(3)  Konvencijas tekstu publicēs kopā ar lēmumu par tās noslēgšanu.

Summary:
ES pievienošanās Stambulas konvencijai
ES pievienošanās Stambulas konvencijai
 
KOPSAVILKUMS:
Lēmums (ES) 2017/865 – Eiropas Padomes Konvencijas par vardarbības pret sievietēm attiecībā uz jautājumiem, kas saistīti ar tiesu iestāžu sadarbību krimināllietās, parakstīšana ES vārdā
Lēmums (ES) 2017/866 – Eiropas Padomes Konvencijas par vardarbības pret sievietēm attiecībā uz patvērumu un neizraidīšanu parakstīšana ES vārdā
KĀDS IR ŠO LĒMUMU MĒRĶIS?
Ar šiem lēmumiem pilnvaro Eiropas Savienību (ES) tās vārdā parakstīt Eiropas Padomes Konvenciju par vardarbības pret sievietēm un vardarbības ģimenē novēršanu un apkarošanu (Stambulas konvenciju) attiecībā uz jautājumiem, kas ietilpst tās pilnvarās. Tas ir nozīmīgs solis ceļā uz to, lai ES (un ES dalībvalstis) kļūtu par Stambulas konvencijas pilntiesīgām pusēm.
SVARĪGĀKIE ASPEKTI
Stambulas konvencija attiecas uz jautājumiem, kas ietilpst ES un tās dalībvalstu kompetencē.Tāpēc ES ar dalībvalstīm ir jākļūst par konvencijas pusēm, lai tās kopā varētu efektīvi pildīt šajā konvencijā noteiktās saistības. Lēmumos ir norādīts, ka konvencija ES vārdā ir jāparaksta attiecībā uz jautājumiem, kas ietilpst ES pilnvarās, ciktāl konvencija var ietekmēt ES kopīgos noteikumus vai mainīt to darbības jomu. Šādas ES pilnvaras pastāv jo īpaši saistībā ar konvencijas noteikumiem par tiesu iestāžu sadarbību krimināllietās un attiecībā uz patvērumu un neizraidīšanu (personas aizsargāšanu pret izraidīšanu vai atgriešanu valstī, kur tā, iespējams, tiktu pakļauta vajāšanai — neizraidīšana ir viens no bēgļa statusa un tiesībām uz patvērumu pamataspektiem).
KOPŠ KURA LAIKA ŠIE LĒMUMI IR PIEMĒROJAMI?
Šie lēmumi ir piemērojami kopš 2017. gada 9. jūnija.
KONTEKSTS
Stambulas konvencija ir visaptverošākais starptautiskais akts par vardarbības pret sievietēm* un vardarbības ģimenē*. Šo konvenciju prezentēja un darīja pieejamu parakstīšanai 2011. gadā, un tā ir piemērojama kopš 2014. gada augusta. Tā ir pieejama parakstīšanai ES, kura kopā ar dalībvalstīm novērotāja statusā piedalījās sarunās par konvenciju. Padomes Lēmums (ES) 2017/865 un (ES) 2017/866 tika pieņemti saistībā ar Eiropas Komisijas paziņojumu, ka 2017. gadā īpaša uzmanība tiks pievērsta darbībām, kuru mērķis ir apkarot pret sievietēm vērstu vardarbību. Plašāka informācija:Starptautiskā diena vardarbības pret sievietēm izskaušanai — faktu lapa (Eiropas Komisija)
GALVENIE TERMINI
Vardarbība pret sievietēm: saskaņā ar Stambulas konvencijas definīciju ar šo terminu apzīmē visus ar dzimumu saistītus vardarbības aktus (t. i., vardarbības aktus, kas vērsti pret sievietēm to dzimuma dēļ vai kas nesamērīgi skar sievietes), kas sievietēm rada vai var radīt fizisku, seksuālu, psiholoģisku vai ekonomisku kaitējumu vai ciešanas, kā arī šādu vardarbības aktu draudus, piespiešanu vai patvaļīgu brīvības atņemšanu neatkarīgi no tā, vai šāda vardarbība notiek sabiedriskajā vai privātajā dzīvē.
Vardarbība ģimenē: saskaņā ar Stambulas konvencijas definīciju ar šo terminu apzīmē visus fiziskas, seksuālas, psiholoģiskas vai ekonomiskas vardarbības aktus, kas notiek ģimenē vai mājsaimniecībā, vai starp bijušajiem vai esošajiem laulātajiem vai partneriem neatkarīgi no tā, vai vardarbības izdarītājs dzīvo vai ir dzīvojis vienā dzīvesvietā ar vardarbības upuri.
PAMATDOKUMENTI
Padomes Lēmums (ES) 2017/865 (2017. gada 11. maijs) par to, lai Eiropas Savienības vārdā parakstītu Eiropas Padomes Konvenciju par vardarbības pret sievietēm un vardarbības ģimenē novēršanu un apkarošanu attiecībā uz jautājumiem, kas saistīti ar tiesu iestāžu sadarbību krimināllietās (OV L 131, 20.5.2017., 11.–12. lpp.).
Padomes Lēmums (ES) 2017/866 (2017. gada 11. maijs) par to, lai Eiropas Savienības vārdā parakstītu Eiropas Padomes Konvenciju par vardarbības pret sievietēm un vardarbības ģimenē novēršanu un apkarošanu attiecībā uz patvērumu un neizraidīšanu (OV L 131, 20.5.2017., 13.–14. lpp.).
SAISTĪTIE DOKUMENTI
Eiropas Padomes Konvencija par vardarbības pret sievietēm un vardarbības ģimenē novēršanu un apkarošanu (Stambulas konvencija), Strasbūra, 2011. gada 12. aprīlis.
Pēdējo reizi atjaunots: 03.02.2022